Predkladacia správa.

V dňoch 7. až 19. apríla 2002 sa bude konať v Haagu, Holandské kráľovstvo, 6. riadne zasadnutie Konferencie zmluvných strán Dohovoru OSN o biologickej diverzite (ďalej len „dohovor“). Zasadnutie sa uskutoční na základe rozhodnutia č. V/29 z 5. zasadnutia Konferencie zmluvných strán dohovoru konanej v dňoch 15. – 26. mája 2000 v Nairobi, Keňa a podľa Pravidiel postupu pre zasadania konferencií zmluvných strán č. 5 a č. 18. Oficiálne otvorenie sa bude konať v nedeľu 7. apríla 2002 o 14:00 miestneho času najvyššími reprezentantmi Holandského kráľovstva, štruktúr OSN, osobitne Programu OSN pre životné prostredie a Programu OSN pre rozvoj  ako i ďalších zodpovedných reprezentantov. 

Dohovor bol prijatý na Konferencii OSN o životnom prostredí a rozvoji v roku 1992 v Rio de Janeiro, Brazília. Slovenská republika je od roku 1994 zmluvnou stranou dohovoru. Konferencia zmluvných strán dohovoru (ďalej len „konferencia“) je na základe čl. 23 najvyšším orgánom dohovoru. Prvé zasadnutie konferencie sa konalo v Nassau, Bahamy v roku 1994, druhé v Jakarte, Indonézia v roku 1995, tretie v Buenos Aires, Argentína v roku 1996, štvrté v Bratislave, Slovensko v roku 1998 a piate v Nairobi, Keňa v roku 2000. 

Ochrana biologickej diverzity sa v kontexte dohovoru v súčasnosti považuje za prioritu medzinárodnej environmentálnej politiky. Dohovor je jedným z kľúčových dokumentov medzinárodného práva v systéme OSN a jeden zo strešných dokumentov zaoberajúcich sa v širších súvislostiach ochranou životného prostredia a ochranou a trvalo udržateľným využívaním biologických zdrojov. 

Dohovor pokrýva široký rozsah problémov, hlavným cieľovým vyjadrením v preambule a čl. 1 dohovoru sú:
- ochrana biologickej diverzity,
- trvalo udržateľné využívanie jej komponentov a biologických zdrojov,
- spravodlivé a rovnocenné rozdeľovanie prínosov z využívania genetických zdrojov.

Cieľom zasadnutí konferencií je koordinovať, monitorovať a zabezpečovať globálnu, regionálnu a lokálnu implementáciu dohovoru, zabezpečovať prípravu protokolov a ostatných právnych a technických noriem, koordinovať prípravu paralelných a súvisiacich aktivít a iniciatív a koordinovať svoju činnosť s ostatnými globálnymi dohovormi zameraným na ochranu prírody a biodiverzity.